C 152/156
MT
Il-Ġurnal Uffiċjali tal-Unjoni Ewropea
6.4.2022
3.4.
Investiment mill-ġdid tad-dħul tal-ETS 3.4.1.
Id-dħul miksub mill-ETS irid jiġi investit fis-settur biex jappoġġja settur soċjalment u ambjentalment sostenibbli kif ukoll tranżizzjoni ġusta.
Huwa magħruf sew li t-tranżizzjoni tal-industrija tal-avjazzjoni għan-newtralità tal-karbonju se tirrikjedi investiment sinifikanti u l-ETS hija opportunità biex jiġi pprovdut l-investiment meħtieġ għal dan.
Dan l-investiment għandu jiffoka fuq iż-żieda tad-disponibbiltà u l-użu ta’ fjuwils tal-avjazzjoni sostenibbli, filwaqt li jnaqqas ukoll il-kost tagħhom biex jiżgura li l-utenti jkunu jistgħu jżommu l-profittabbiltà filwaqt li jiddekarbonizzaw is-settur.
3.4.2.
Aħna nilqgħu l-ambizzjoni wiesgħa tal-Kummissjoni fl-aspetti relatati mal-avjazzjoni tal-pakkett “Lesti għall-Mira ta’ 55 %”, u nappoġġjaw l-iżvilupp kontinwu ta’ miżuri tal-avjazzjoni sostenibbli kemm fir-reviżjoni tad-Direttiva dwar l-ETS kif ukoll fil-proposta għal Regolament dwar l-iżgurar ta’ kundizzjonijiet ekwivalenti ta’ kompetizzjoni għat-trasport bl-ajru sostenibbli.
Dawn iż-żewġ proposti huma komplementari u, għaldaqstant, id-dħul magħmul mill-ETS għandu jappoġġja l-għanijiet tagħhom.
Għalhekk, id-dħul mill-ETS għandu jintuża biex jippromovi l-aċċess għal u jnaqqas il-kost tal-fjuwils tal-avjazzjoni sostenibbli fiż-ŻEE kollha.
Barra minn hekk, l-ETS tista’ tipprovdi għajnuna finanzjarja lill-ajruporti, lill-fornituri tal-fjuwils u lill-kumpaniji tal-groundhandling għat-tranżizzjoni lejn ir-rekwiżiti l-ġodda għad-disponibbiltà ta’ fjuwils tal-avjazzjoni sostenibbli fl-ajruporti.
3.4.3.
Id-dħul għandu jiġi investit mill-ġdid ukoll fi proġetti ta’ żvilupp li se jkomplu jnaqqsu l-impatt ambjentali tal-avjazzjoni.
Teknoloġija bħall-fjuwils tal-idroġenu hija għażla biex jitnaqqas l-impatt tal-avjazzjoni fit-tul.
Tali teknoloġija, madankollu, hija għalja ħafna u fadlilha ħafna biex tilħaq l-applikazzjoni fis-suq, għalkemm l-investiment fi proġetti tal-idroġenu u fjuwils alternattivi oħra se jappoġġja t-tnaqqis fil-kostijiet u l-adozzjoni aktar mgħaġġla tagħhom maż-żmien.
3.4.4.
Id-dħul għandu jappoġġja wkoll tranżizzjoni ġusta għall-ħaddiema fl-industrija tal-avjazzjoni li ġew affettwati b’mod negattiv minħabba t-tibdil fil-klima.
Huwa antiċipat li xi infrastruttura tal-avjazzjoni mhux se tibqa’ tintuża maż-żmien mal-iżvilupp t-teknoloġija.
Dawn il-ħaddiema jistgħu jispiċċaw mingħajr impjiegi, u huma meħtieġa opportunitajiet ta’ taħriġ mill-ġdid u ta’ titjib tal-ħiliet sabiex dawn il-ħaddiema jkunu jistgħu jaqilbu għal impjiegi ekoloġiċi u sostenibbli ġodda.
Sabiex dan jiġi implimentat, jista’ jinħoloq fond soċjali tal-avjazzjoni li se jippermetti t-taħriġ u t-tranżizzjoni tal-ħaddiema tal-avjazzjoni.
Tali fond jista’ jiġi ġestit mill-Kummissjoni Ewropea, bl-appoġġ kemm ta’ min iħaddem kif ukoll tat-trade unions.
3.4.5.
Minbarra dan il-fond, il-Kummissjoni għandha tinvolvi ruħha mal-Kunsill Ewropew tax-Xogħlijiet, ma’ kumitati ta’ djalogu soċjali settorjali u ma’ fora konġunti oħrajn, bħar-Roundtable dwar l-Avjazzjoni, dwar l-impatt kontinwu tal-ETS riveduta matul l-implimentazzjoni tagħha.
Għandha tingħata kunsiderazzjoni partikolari lill-parteċipazzjoni fid-djalogu soċjali mal-ħaddiema u l-fehim tal-ħtiġijiet u t-tħassib li għandhom fir-rigward tal-avjazzjoni sostenibbli u t-tranżizzjoni ġusta fis-settur.
3.5.
L-espansjoni tat-trasport intermodali 3.5.1.
It-trasport intermodali huwa mod faċli u kosteffettiv biex jitnaqqas minnufih l-impatt tat-trasport fuq il-klima.
Illum il-ġurnata, ħafna linji tal-ajru diġà jippermettu lill-passiġġieri jixtru biljetti intermodali, b’mod partikolari permezz ta’ ftehimiet mal-operaturi ferrovjarji.
Ftehimiet bħal dawn jippermettu tnaqqis ġenerali fit-titjiriet, iżda jippromovu wkoll l-użu tat-trasport tal-massa sostenibbli b’mod effiċjenti.
3.5.2.
Il-proposta għandha tħeġġeġ lill-operaturi jiżviluppaw networks tat-trasport intermodali fil-bażijiet ewlenin tagħhom biex jippermettu l-espansjoni għal network akbar, filwaqt li tnaqqas ukoll titjiriet qosra ħafna bla bżonn.
Dan jista’ jiġi mħeġġeġ billi jiżdied il-livell ta’ kwoti bla ħlas f’żoni oħra fin-network tal-linja tal-ajru li ma għandhomx konnessjonijiet ferrovjarji konvenjenti meta l-linji tal-ajru jaqilbu r-rotot għal modi ta’ trasport mhux bl-avjazzjoni.
3.6.
Konnettività reġjonali 3.6.1.
Fin-nuqqas ta’ forma alternattiva ta’ trasport, hemm riskju li l-ETS tista’ twassal għal konnettività mnaqqsa ma’ reġjuni remoti tal-Ewropa.
Huwa essenzjali li kwalunkwe azzjoni meħuda ma għandhiex thedded il-konnettività mar-reġjuni periferali Ewropej u mal-Istati Membri.
3.6.2.
Ir-reġjuni periferali jiddependu fuq l-avjazzjoni biex jiżguraw il-konnettività u l-iżvilupp ekonomiku tagħhom.
Id-dipendenza tagħhom hija minħabba d-distanza, id-daqs żgħir, l-insularità u d-dipendenza qawwija tagħhom fuq il-konnettività mal-kontinent għall-oġġetti, l-aċċess għas-servizzi, il-konnettività u l-koeżjoni territorjali.